Densitat de població: 9,15 hab./km2
Estratègia Local: Esta basada en la sostenibilitat de l'entorn natural, la diversificació econòmica i la promoció dels productes locals i de qualitat.
Fitxa descriptiva del grup (català)
Fitxa descriptiva del grup (castellà)
Fitxa descriptiva del grup (anglès)
El Consorci Leader Pirineu Occidental actua a les quatre comarques d'alta muntanya del Pirineu Occidental català: l'Alta Ribagorça, el Pallars Jussà, el Pallars Sobirà i la Vall d'Aran.
Aquestes comarques s'estenen territorialment en un medi físic divers i de gran biodiversitat compost per boscos, rius, estanys, prats d'alta i mitja muntanya, i una orografia abrupta de serralades que arriben als 3000 metres.
Aquestes particularitats orogràfiques han ocasionat un poblament dispers, amb nuclis escassament poblats, especialment a les capçaleres de les valls.
Com a recursos i font d'activitat econòmica destaquen els boscos i els productes que en deriven; l'aigua i la neu, amb activitats vinculades als esports i el lleure, i a la indústria hidroelèctrica; i el patrimoni natural, cultural i paisatgístic.
És igualment molt rellevant, l'activitat ramadera, que ha conformat un paisatge de prats de dall i pastures, que conviuen amb zones arbrades i que actualment es troba en retrocés degut a l'abandó de l'activitat.
L'estratègia que proposa el Consorci se centra en la dinamització del territori a partir d'un model de desenvolupament rural sostenible que es fonamenta en quatre línies bàsiques: la sostenibilitat de l'entorn i de les activitats que s'hi desenvolupen; la diversificació de l'economia rural; la promoció de les produccions locals i de qualitat; i el foment de la cooperació.
Pel que fa a la primera línia d'actuació, centrada en la sostenibilitat, els esforços es dirigiran a promoure dinàmiques i economies innovadores, responsables amb el territori i el medi, i que siguin compatibles amb la generació d'activitats econòmiques i laborals i el manteniment de la qualitat de vida dels seus pobladors, especialment en els nuclis més petits i aïllats.
La segona línia té a veure amb la diversificació de l'economia rural, de la qual se'n deriven tot un conjunt d'elements fonamentals pel territori com ara l'arribada de població jove; el foment de la igualtat d'oportunitats en dones i també joves; la desestacionalització de les activitats econòmiques, especialment les vinculades al turisme; i la generació d'ocupació estable i de qualitat.
La tercera línia s'ocupa de la promoció de les produccions locals, de proximitat i de qualitat.
En aquest sentit, es vol potenciar la promoció de productes agroalimentaris i no agroalimentaris d'alta qualitat artesanal i/o tradicional i la seva valorització, promovent el consum entre la població local i els visitants.
Per complementar aquesta línia és fonamental el foment del comerç de proximitat; i el suport a l'activitat agrària, assegurant el relleu generacional i la diversificació econòmica lligada al sector primari.
Per complementar aquesta línia també es vol afavorir l'agroecologia i la recuperació de varietats locals, com una oportunitat de diferenciació territorial.
Finalment, la quarta línia, que fa referència al foment de la cooperació a nivell local, regional, nacional i transnacional, contempla la promoció de la cooperació i l'associacionisme a nivell local i entre diferents sectors; la formació, la innovació i la transferència de coneixements; i la participació i impuls de projectes de cooperació d'acord amb les línies estratègiques del Consorci.
En aquest sentit, es plantegen accions específiques com el foment de la participació ciutadana; l'impuls de projectes turístics basats en el patrimoni cultural tangible i intangible; i la participació en projectes transfronterers.